b'\n_START_ARTICLE_\nNygaardsvoldb\xc3\xa5ter\n_START_PARAGRAPH_\nNygaardsvoldb\xc3\xa5ter var fiskefart\xc3\xb8y som fra 1936 ble bygget med offentlig subsidiering. Som en del av de sosiale tiltakene Nygaardsvoldregjeringen iverksatte i 1935 ble det ytet statlige bidrag og l\xc3\xa5n p\xc3\xa5 s\xc3\xa6rlig gode vilk\xc3\xa5r til b\xc3\xa5tkj\xc3\xb8p. Det var aktive fiskere som gikk sammen i partslag som kunne gj\xc3\xb8re seg nytte av denne ordningen. Fiskeridirektoratet utarbeidet tegninger til to ulike kravellbygde fiskekuttere. Disse ble det bygget mange av. Det var likevel opp til hvert enkelt partslag \xc3\xa5 avtale med b\xc3\xa5tbyggeriet hvordan b\xc3\xa5ten skulle v\xc3\xa6re. Det bevirket at det og ble bygget tradisjonelle nordlandsb\xc3\xa5ter, b\xc3\xa5de \xc3\xa5ttringer og seksringar. Disse ble bygget for motordrift i tillegg til seilf\xc3\xb8ring.'